चंद्रयान-3 की पहली ऑर्बिट राइजिंग सफल रही, साइंटिस्ट बोले- यान की हेल्थ नॉर्मल है
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar.   पाकिस्तानी आर्मी की मीडिया विंग ने बताया कि 5 आतंकियों ने आर्मी बेस में घुसने की कोशिश की थी - तीस हजारी कोर्ट में फायरिंग मामले में 15 वकीलों के लाइसेंस सस्पेंड किए गए
भारतीय अंतरिक्ष अनुसंधान संगठन(इसरो) के वैज्ञानिकों ने शनिवार को चंद्रयान -3 की ऑर्बिट राइजिंग की प्रक्रिया को सफलतापूर्वक पूरा किया। इसरो ने एक सोशल मीडिया पोस्ट में कहा, अंतरिक्ष यान की हेल्थ नॉर्मल है। चंद्रयान-3 अब एक कक्षा में है, जो पृथ्वी से सबसे नजदीक होने पर 173 किलोमीटर पर है और पृथ्वी से सबसे दूर होने पर 41,762 किलोमीटर पर है। इसरो ने 14 जुलाई को सफलतापूर्वक यान की लॉन्चिंग की है।
आज की अन्य प्रमुख खबरें...
दिल्ली की कॉमर्शियल बिल्डिंग में आग लगी, दमकल की 10 गाड़ियां मौके पर
दिल्ली में कनॉट प्लेस स्थित बाराखंभा रोड पर स्थित DCM बिल्डिंग में शनिवार शाम करीब साढे़ छह बजे आग लग गई। मीडिया रिपोर्ट्स के मुताबिक, आग बिल्डिंग के 9वें फ्लोर पर लगी है। घटनास्थल पर दमकल की 10 गाड़ियां पहुंच गई हैं। इस हादसे में अभी किसी के घायल होने की जानकारी नहीं है।
इजराइल के PM बेंजामिन नेतन्याहू अस्पताल में भर्ती, PMO ने कहा- तबीयत खराब लग रही थी
इजराइल के प्रधानमंत्री बेंजामिन नेतन्याहू को अस्पताल में भर्ती करवाया गया है। प्रधानमंत्री कार्यालय के मुताबिक, उनकी तबीयत खराब लग रही थी, जिसके बाद उन्हें तेल हाशोमर के शीबा अस्पताल ले जाया गया।
रॉयटर्स की रिपोर्ट के मुताबिक, अस्पताल ले जाते समय नेतन्याहू होश में थे। वे चलकर अस्पताल के इमरजेंसी रूम पहुंचे। डॉक्टर्स ने बताया कि फिलहाल उनकी हालत ठीक है। पढ़ें पूरी खबर...
साउथ कोरिया में कई दिनों से भारी बारिश हो रही, भूस्खलन और बाढ़ से अब तक 22 की मौत
साउथ कोरिया में पिछले कई दिनों से भारी बारिश हो रही है। इसके चलते अलग-अलग इलाकों में भूस्खलन और बाढ़ में करीब 22 लोगों की मौत हो गई है। वहीं, 14 अन्य लोग लापता हैं।
सरकार की ओर से शनिवार को यह जानकारी शेयर की गई। आंकड़ों के मुताबिक ये मौतें मध्य और दक्षिणपूर्वी क्षेत्रों में हुई हैं।
सपा MLA दारा सिंह चौहान का विधायकी से इस्तीफा,भाजपा ज्वॉइन कर सकते हैं
सपा से विधायक दारा सिंह चौहान ने शनिवार को विधायक पद से इस्तीफा दे दिया है। विधानसभा अध्यक्ष ने सतीश महाना उनका इस्तीफा स्वीकार कर लिया है। दारा सिंह फिर से भाजपा में शामिल होंगे और मऊ से लोकसभा चुनाव लड़ेंगे। दारा सिंह चौहान विधानसभा चुनाव से पहले वन और पर्यावरण मंत्री पद छोड़कर सपा में शामिल हुए थे। पढ़ें पूरी खबर...
आर्मी चीफ मनोज पांडे ने LOC का किया दौरा, सैन्य तैयारियों की समीक्षा की
चीफ ऑफ आर्मी स्टाफ (COAS) जनरल मनोज पांडे ने शनिवार को लाइन ऑफ कंट्रोल (LOC) एरिया का दौरा किया। इस दौरान उन्होंने सैन्य तैयारियों की समीक्षा की। वहां मौजूद कमांडर ने उन्हें LOC की रक्षा करने के लिए की जा रही घुसपैठ रोधी ग्रिड की जानकारी दी।
कर्नाटक में पुलिस ने 12 करोड़ का 1,500 किलो गांजा किया जब्त, 2 आरोपी गिरफ्तार
कर्नाटक पुलिस ने शनिवार को बेंगलुरु में 12 करोड़ रुपए का 1,500 किलोग्राम गांजा जब्त किया है। गांजे की तस्करी के आरोप में दो लोगों को गिरफ्तार किया गया है। पुलिस के मुताबिक, मामले का मुख्य आरोपी राजस्थान से MBA ग्रेजुएट है। वहीं, अन्य BA ग्रेजुएट है।
पुलिस ने बताया कि दोनों आरोपी लग्जरी लाइफ जीने के लिए गांजे की तस्करी करते थे। वे बड़े पैमाने पर स्थानीय विक्रेताओं से गांजा खरीदते थे और उसे कई राज्यों में बेचते थे।
राहुल गांधी बोले- राफेल ने PM मोदी को बैस्टिल डे का टिकट दिला दिया
कांग्रेस नेता राहुल गांधी ने प्रधानमंत्री नरेंद्र मोदी पर निशाना साधा है। उन्होंने मणिपुर हिंसा को लेकर यूरोपीय यूनियन की संसद में हुई चर्चा को लेकर पीएम मोदी की चुप्पी पर सवाल उठाए हैं। राहुल गांधी ने कहा कि राफेल की मदद से ही उन्हें फ्रांस के राष्ट्रीय दिवस में हिस्सा लेने का मौका मिला।
राहुल गांधी ने ट्वीट कर लिखा- मणिपुर जल गया। यूरोपीय यूनियन की संसद में भारत के आंतरिक मामले पर चर्चा हो गई, लेकिन प्रधानमंत्री चुप हैं। राफेल ने उन्हें बैस्टिल डे का टिकट दिला दिया। पूरी खबर पढ़ें...
भाजपा अध्यक्ष नड्‌डा ने चिराग पासवान को चिट्‌ठी लिखी, 18 जुलाई को होने वाली NDA की मीटिंग में बुलाया
भाजपा के राष्ट्रीय अध्यक्ष जेपी नड्डा ने लोक जनशक्ति पार्टी (रामविलास) के राष्ट्रीय अध्यक्ष चिराग पासवान को 18 जुलाई को दिल्ली में होने वाली NDA की बैठक में शामिल होने का आमंत्रण भेजा है। एक पत्र लिखकर नड्‌डा ने कहा कि लोक जनशक्ति पार्टी BJP के नेतृत्व वाले NDA का एक अहम हिस्सा है। पूरी खबर पढें...
बालासोर हादसे के आरोपी 3 रेलवे अधिकारियों को न्यायिक हिरासत में भेजा गया
ओडिशा के बालासोर में हुई ट्रेन हादसे को लेकर भुवनेश्वर की एक विशेष अदालत ने तीन आरोपी रेलवे अधिकारियों को ज्यूडिशियल कस्टडी में भेज दिया है। तीनों की CBI रिमांड शुक्रवार को खत्म हो गई थी, जिसके बाद उन्हें CBI स्पेशल कोर्ट में पेश किया गया।
सीनियर सेक्शन इंजीनियर अरुण कुमार महंता, सेक्शन इंजीनियर मोहम्मद आमिर खान और टेक्नीशियन पप्पू कुमार को CBI ने 7 जुलाई को गिरफ्तार किया था। रेलवे ने तीनों को सस्पेंड कर दिया है। पूरी खबर पढ़ें...
पाकिस्तान में आतंकी हमले में 9 जवानों की मौत; 5 आतंकी भी मारे गए
पाकिस्तान के बलूचिस्तान में एक आतंकी हमले में 9 जवानों की मौत हो गई। पाकिस्तानी आर्मी की मीडिया विंग ने बताया कि 5 आतंकियों ने आर्मी बेस में घुसने की कोशिश की थी, लेकिन जवानों ने उन्हें घेर लिया। कई घंटों तक आतंकियों और जवानों के बीच मुठभेड़ चली, जिसमें सभी आतंकी मारे गए और 9 जवान शहीद हो गए।
तीस हजारी कोर्ट में फायरिंग मामले में 15 वकीलों के लाइसेंस सस्पेंड किए गए
बार काउंसिल ऑफ दिल्ली ने तीस हजारी फायरिंग मामले में 15 वकीलों के लाइसेंस सस्पेंड कर दिए हैं। फैक्ट फाइडिंग कमेटी की सिफारिश पर यह कदम उठाया गया है। 5 जुलाई को तीस हजारी कोर्ट परिसर में वकीलों के दो गुटों के बीच लड़ाई हो गई थी। इस दौरान फायरिंग भी हुई थी।